AIŠKINAMASIS RAŠTAS

Dėl sutikimo priimti nekilnojamąjį turtą pagal dovanojimo sutartį

1. **Parengto tarybos sprendimo projekto tikslai ir uždaviniai**

Molėtų rajono savivaldybės administracija (toliau – Administracija) 2019 m. rengia projektą pagal priemonę „Kraštovaizdžio apsauga“. Projektas rengiamas pagal 2014 – 2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.5.1-APVA-R-19 priemonės „Kraštovaizdžio apsauga“ projektų finansavimo sąlygų aprašą.

Molėtų r. sav., Balninkų sen., Dapkūniškių k., Kalno g. yra administracinis pastatas, kurio bendras plotas 601,85 kv. m. Pastato didžioji dalis (552,89 kv. m) neturi šeimininko, o dalis patalpų - 26,79 kv. m nuosavybės teise priklauso fiziniam asmeniui ir 22,17 kv. m nuosavybės teise priklauso AB.

Minėtas administracinis pastatas yra avarinės būklės, teršiantis kraštovaizdį. Administracija, rengdama projektą pastato nugriovimui, kreipėsi į savininkus su pasiūlymais bendrai spręsti pastato nugriovimą. Pastato dalies savininkas St. Š. sutiko dovanoti Molėtų rajono savivaldybei jam nuosavybės teise priklausančią pastato dalį ir 2019 m. balandžio 15 d. pateikė pasiūlymą. Su AB šiuo metu vyksta derinimo veiksmai dėl jai nuosavybės teise priklausančios pastato dalies.

Parengto sprendimo projekto tikslas – sutikti priimti Molėtų rajono savivaldybės nuosavybėn pagal dovanojimo sutartį St. Š. nuosavybės teise priklausančias negyvenamąsias patalpas – pieno supirkimo punktą, esantį Molėtų r. sav., Balninkų sen., Dapkūniškių k., Kalno g.

**2. Šiuo metu esantis teisinis reglamentavimas**

Lietuvos Respublikos civilinio kodekso 6.465 straipsnio 1 dalis;

Lietuvos Respublikos vietos savivaldos įstatymo 6 straipsnio 21 punktas, 16 straipsnio 4 dalis, 48 straipsnio 1 ir 2 dalys;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas;

Molėtų rajono savivaldybės vardu sudaromų sutarčių pasirašymo tvarkos aprašo, patvirtinto Molėtų rajono savivaldybės tarybos 2009 m. sausio 29 d. sprendimu Nr. B1-9 „Dėl Molėtų rajono savivaldybės vardu sudaromų sutarčių pasirašymo tvarkos aprašo patvirtinimo“ (Molėtų rajono savivaldybės tarybos 2013 m. kovo 28 d. sprendimo Nr. B1-62 redakcija), 8.1, 9.2 punktai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – pagal dovanojimo sutartį perimtos patalpos suteiks didesnes galimybes Administracijai sėkmingai įgyvendinti projektą.

Neigiamų pasekmių nėra.

**4. Priemonės sprendimui įgyvendinti**

Vykdyti Molėtų rajono savivaldybės tarybos sprendimą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Bus reikalingos savivaldybės biudžeto lėšos dovanotų patalpų nugriovimui.

**6. Vykdytojai, įvykdymo terminai**

Molėtų rajono savivaldybės administracija.